**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLASIŲ (PRIEŠMOKYKLINIO UGDYMO GRUPIŲ) SKAIČIAUS IR MOKINIŲ (VAIKŲ) skaičiaus vidurkio SAVIVALDYBĖS bendrojo ugdymo mokyklose 2016–2017 mokslo metams NUSTATYMO“ PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė – kiekvienais mokslo metais Lietuvos Respublikos švietimo ir mokslo ministro nustatyta tvarka savivaldybės bendrojo ugdymo mokykloms turi būti nustatomas klasių (priešmokyklinio ugdymo grupių)skaičius bei mokinių (vaikų) skaičiaus jose vidurkis.

Sprendimo projekto tikslas – užtikrinti Klaipėdos miesto savivaldybės mokyklinio (priešmokyklinio) amžiaus asmenų, taip pat ir suaugusiųjų, mokymąsi pagal švietimo programas.

Sprendimo projekto uždavinys – nustatyti klasių (priešmokyklinio ugdymo grupių)skaičių ir mokinių (vaikų) skaičiaus vidurkį savivaldybės bendrojo ugdymo mokyklose 2016–2017 mokslo metams.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas, vadovaujantis priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašu, patvirtintu Lietuvos Respublikos švietimo ir mokslo ministro 2004 m. birželio 25 d. įsakymu Nr. ISAK–1019, atsižvelgiant į Klaipėdos miesto savivaldybės bendrojo ugdymo mokyklų tinklo pertvarkos 2016–2020 metų bendrojo plano projektą bei Klaipėdos švietimo įstaigų, įgyvendinančių ikimokyklinio ir priešmokyklinio ugdymo programas, 2015–2018 metų tinklo pertvarkos bendrojo plano, patvirtinto Klaipėdos miesto savivaldybės tarybos 2015 m. balandžio 14 d. sprendimu Nr. T2-61, įgyvendinimo 2015 metais stebėseną.

Šiuo sprendimo projektu 2016–2017 mokslo metais savivaldybės bendrojo ugdymo mokyklose planuojama iš viso sukomplektuoti 757 klases (2015–2016 m. m. buvo 733) ir 15 priešmokyklinio ugdymo grupių (2015–2016 m. m. buvo 14). Taip pat planuojama suformuoti 80 pirmųjų klasių (be specialiųjų), t. y. 6 klasėmis daugiau nei praėjusiais mokslo metais, nes šiuo metu savivaldybės švietimo įstaigose ugdoma 1941, nevalstybinėse įstaigose – 75 (iš viso 2016) priešmokyklinio amžiaus vaikai (2014–2015 m. m. buvo atitinkamai 1758 ir 44, iš viso – 1802). Sprendimo projektu nustatomas klasių (grupių) skaičius bus patikslintas iki 2016 m. rugsėjo 1 d., atsižvelgus į realią komplektavimo situaciją, Lietuvos Respublikos švietimo ir mokslo ministro nustatyta tvarka.

Šiuo sprendimo projektu mokinių skaičiaus vidurkis klasėse (grupėse) nustatomas, vadovaujantis Lietuvos Respublikos Vyriausybės nustatyta Mokinio krepšelio apskaičiavimo ir paskirstymo metodika.

**3. Kokių rezultatų laukiama.**

Šiuo sprendimo projektu siekiama užtikrinti mokymo ir mokymosi prieinamumą pagal priešmokyklinio ir bendrojo ugdymo programas, tinkamai pasiruošti 2016–2017 mokslo metams, planuoti pedagoginio personalo darbo krūvį.

**4. Sprendimo projekto rengimo metu gauti specialistų vertinimai.**

Buvo atsižvelgta į savivaldybės švietimo įstaigų vadovų siūlymus, analizuoti Mokinių registro duomenys.

**5. Išlaidų sąmatos, skaičiavimai, reikalingi pagrindimai ir paaiškinimai.**

Šiuo sprendimo projektu numatomų 6 naujų priešmokyklinio ugdymo grupių įrengimui lėšos yra suplanuotos (42,7 tūkst. Eur) Klaipėdos miesto savivaldybės 2016–2018 metų strateginiame veiklos plane. Naujų pirmųjų klasių įrengimui reikalingos lėšų poreikis bus vertinamas gegužės–birželio mėnesiais, kai paaiškės realioji pirmųjų klasių komplektavimo situacija.

**6. Lėšų poreikis sprendimo įgyvendinimui.**

Papildomų lėšų gali reikėti naujų pirmųjų klasių įrengimui, įvertinus šių klasių realią komplektavimo situaciją ir įstaigų investuotas lėšas.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės: atsižvelgiant į šį sprendimo projektą, savivaldybės švietimo įstaigose bus tikslingai vykdomas mokinių ir priešmokyklinio amžiaus vaikų priėmimas, bus galima planuoti darbo krūvius ir išlaidas klasių (grupių) įrengimui 2016–2017 mokslo metams.

Neigiamos pasekmės: gali būti, kad ne visos klasės (grupės) bus sukomplektuotos pagal sprendimo projekte nustatytą mokinių skaičiaus vidurkį arba bus viršijamas didžiausias leistinas mokinių skaičius klasėse, todėl prieš rugsėjo 1 d. gali tekti jas perkomplektuoti. Tai gali sukelti tėvų ir mokytojų nepasitenkinimą.

PRIDEDAMA.Teisės aktų, nurodytų sprendimo projekto įžangoje, išrašas,1 lapas.

Švietimo skyriaus vedėja Laima Prižgintienė